Document ID: 31995D0343

KOMMISSIONENS BESLUTNING af 27. juli 1995 om sundhedscertifikater for import fra tredjelande af varmebehandlet mælk, mælkebaserede produkter og rå mælk til konsum beregnet til indsamlingscentraler, standardiseringscentre og behandlings- eller forarbejdningsvirksomheder (Tekst af betydning for EØS) (95/343/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 92/46/EØF af 16. juni 1992 om sundhedsbestemmelser for produktion og afsætning af rå mælk, varmebehandlet mælk og mælkebaserede produkter (1), senest ændret ved akten vedrørende Østrigs, Finlands og Sveriges tiltrædelse, særlig artikel 23, stk. 2, litra b), og
ud fra følgende betragtninger:
Ved Kommissionens beslutning 95/340/EF (2) opstilles der en foreløbig liste over tredjelande, hvorfra medlemsstaterne tillader indførsel af rå mælk, varmebehandlet mælk og mælkebaserede produkter;
betingelserne for import fra tredjelande af rå mælk, varmebehandlet mælk og mælkebaserede produkter til konsum skal mindst svare til de betingelser, der er fastsat for EF-produktionen i kapitel II i direktiv 92/46/EØF;
ved Kommissionens beslutning 95/342/EF (3) fastsættes det, hvilke behandlinger mælk og mælkebaserede produkter til konsum fra tredjelande eller dele af tredjelande, som frembyder mund- og klovesygefare, skal underkastes;
forlægget til det certifikat, der omhandles i artikel 23 i direktiv 92/46/EØF, skal indeholde en beskrivelse af den mælk eller det mælkebaserede produkt, som certifikatet skal gælde for, samt henvisninger til bestemmelserne i kapitel II i direktiv 92/46/EØF, ligesom det skal vælges, hvilket sprog certifikatet skal affattes på, og hvilken status underskriveren skal have;
i første omgang bør der udarbejdes et certifikat for rå mælk beregnet til indsamlingscentraler, standardiseringscentre og behandlings- eller forarbejdningsvirksomheder, et certifikat for varmebehandlet mælk, mælkebaserede produkter fremstillet af varmebehandlet mælk og varmebehandlede mælkebaserede produkter til konsum fra tredjelande eller dele af tredjelande, som ikke frembyder mund- og klovesygefare, et certifikat for varmebehandlet mælk, mælkebaserede produkter fremstillet af varmebehandlet mælk og varmebehandlede mælkebaserede produkter til konsum fra tredjelande eller dele af tredjelande, som frembyder mund- og klovesygefare, samt et certifikat for produkter af rå mælk til konsum; på grund af disse produkters forskellige karakter bør der udarbejdes forskellige sundhedscertifikater;
senere hen vil det blive fastsat, hvorledes sundhedscertifikatet for rå mælk til direkte konsum skal se ud;
de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING:
Artikel 1
Det certifikat, der i henhold til artikel 23, stk. 2, litra b), i direktiv 92/46/EØF skal udarbejdes for rå mælk fra tredjelande, der er beregnet til indsamlingscentraler, standardiseringscentre og behandlings- eller forarbejdningsvirksomheder, og som siden skal anvendes til konsum, er vist i bilag A til nærværende beslutning.
Dette certifikat må kun bruges af de tredjelande eller dele af tredjelande, som er anført i kolonne A i bilaget til beslutning 95/340/EF.
Artikel 2
Det certifikat, der i henhold til artikel 23, stk. 2, litra b), i direktiv 92/46/EØF skal udarbejdes for varmebehandlet mælk, mælkebaserede produkter fremstillet af varmebehandlet mælk og varmebehandlede mælkebaserede produkter til konsum fra tredjelande eller dele af tredjelande, som ikke frembyder mund- og klovesygefare, er vist i bilag B til nærværende beslutning.
Dette certifikat må kun bruges af de tredjelande eller dele af tredjelande, som er anført i kolonne B i bilaget til beslutning 95/340/EF.
Artikel 3
Det certifikat, der i henhold til artikel 23, stk. 2, litra b), i direktiv 92/46/EØF skal udarbejdes for varmebehandlet mælk, mælkebaserede produkter fremstillet af varmebehandlet mælk og varmebehandlede mælkebaserede produkter til konsum fra tredjelande eller dele af tredjelande, som frembyder mund- og klovesygefare, er vist i bilag C til nærværende beslutning.
Dette certifikat må kun bruges af de tredjelande eller dele af tredjelande, som er anført i kolonne C i bilaget til beslutning 95/340/EF.
Artikel 4
Det certifikat, der i henhold til artikel 23, stk. 2, litra b), i direktiv 92/46/EØF skal udarbejdes for produkter af rå mælk til konsum fra tredjelande, er vist i bilag D til nærværende beslutning.
Dette certifikat må kun bruges af de tredjelande eller dele af tredjelande, som er anført i kolonne A i bilaget til beslutning 95/340/EF.
Artikel 5
For at den kontrol, der er nævnte i artikel 4, stk. 1, tredje led, i Rådets direktiv 90/675/EØF (4), kan føres, skal produkterne i artikel 2, 3 og 4 mærkes med følgende angivelser, der er affattet på mindst et af bestemmelseslandets officielle sprog:
- afsenderlandets navn
- virksomhedens autorisationsnummer
- påskriften »af rå mælk« for mælkebaserede produkter fremstillet af rå mælk, som ikke er blevet varmebehandlet under fremstillingsprocessen
- sidste anvendelsesdato eller dato for mindste holdbarhed for mælkebaserede produkter, hvori der kan ske en mikrobiel udvikling.
Artikel 6
De sundhedscertifikater, der omhandles i artikel 1, 2, 3 og 4, skal være nummererede originalcertifikater, der kun består af et blad, og som er behørigt udfyldt, dateret og underskrevet af repræsentanten for de myndigheder, som skal kontrollere og bekræfte, at den rå mælk, den varmebehandlede mælk og de mælkebaserede produkter er i overensstemmelse med direktiv 92/46/EØF.
Artikel 7
1. Certifikaterne, der omhandles i artikel 1, 2, 3 og 4, skal udarbejdes på mindst et af de officielle sprog i den medlemsstat, hvor kontrollen finder sted.
2. Certifikatet skal i en anden farve end den øvrige tekst være forsynet med navn på myndighedernes repræsentant samt dennes titel, stilling og underskrift og myndighedernes officielle stempel.
Artikel 8
Denne beslutning anvendes fra den 2. februar 1996.
Artikel 9
Denne beslutning er rettet til medlemsstaterne.
Udfærdiget i Bruxelles, den 27. juli 1995.

Labels: 3
17
5